लोग कहते थे मैंने पैसों के लिए दूसरी शादी की, वीडियोज पर भद्दे कमेंट्स करते
Yamla Pagla Deewana Actress Real Life Struggle Story - Who Is Hema Sharma. Follow Bollywood Celebrities Struggle Stories On Dainik Bhaskar. आज की स्ट्रगल स्टोरी में कहानी है हेमा शर्मा की, जिन्होंने यमला पगला दीवाना से बॉलीवुड में डेब्यू किया। वो फिल्म दबंग 3 और हाल में रिलीज हुई वेब सीरीज इंस्पेक्टर अविनाश में भी नजर आई हैं
आज की स्ट्रगल स्टोरी में कहानी है हेमा शर्मा की, जिन्होंने यमला पगला दीवाना से बॉलीवुड में डेब्यू किया। वो फिल्म दबंग 3 और हाल में रिलीज हुई वेब सीरीज इंस्पेक्टर अविनाश में भी नजर आई हैं।
गाजियाबाद में जन्मी हेमा का परिवार मिडिल क्लास था। पिता बीमार हुए तो उन्हें अपनी पढ़ाई बीच में छोड़नी पड़ी। मुंबई आईं तो कई रातें बिस्किट खाकर गुजारीं। बमुश्किल कुछ काम मिला। इस बीच एक शख्स से प्यार हुआ और शादी की।
पति के कहने पर उन्होंने एक्टिंग छोड़ दी। लोगों से बात करतीं तो वो शक करता था। नतीजा, दोनों का तलाक हो गया। टिकटॉक पर वीडियो बनातीं तो लोग भद्दे कमेंट्स करते। दूसरी शादी करने पर लोगों ने कहा कि पैसों के लिए की है।
आज की स्ट्रगल स्टोरी में जानते हैं हेमा शर्मा के संघर्ष की कहानी उन्हीं की जुबानी…
बचपन से ही डांस का शौक था
मेरा जन्म उत्तर प्रदेश के गाजियाबाद के मुरादनगर में हुआ था। हम दो भाई और दो बहन हैं। पिता सरकारी बस विभाग में गाड़ियों को ठीक करने का काम देखते थे। पिता की कमाई कम थी और परिवार बड़ा था, जिस वजह से आर्थिक परेशानियां लगी रहती थीं। 
बचपन से ही डांस का बहुत शौक था। बाॅलीवुड जैसा डांस तो मैंने फिल्में देख कर ही सीख लिया था। कथक सीखना था। जिद्दी थी तो पिता से कहकर कथक क्लास जॉइन कर लिया। कथक में मैंने 6 महीने का डिप्लोमा कोर्स किया है। 
स्कूल की पढ़ाई के दौरान नौकरी भी की 
यही कथक सीखना मेरे लिए कमाई का जरिया बना। दरअसल, पिता की आमदनी कम थी। उन्होंने मुझमें में काम की ललक देखी थी। जिस वजह से उन्होंने कहा था कि मुझे खुद की कमाई से अपने सपने पूरे करने होंगे।
यही वजह थी कि मैंने कम उम्र में कमाना शुरू कर दिया। मैं स्कूल के बाद बच्चों को डांस सिखाती थी, जिसके बदले मुझे 5000 रुपए महीना मिलते थे। इन्हीं से मैं अपना खर्चा निकलती थी। 
जब मैंने नौकरी शुरू की थी, तब लोग पापा से कहते थे- आपकी लड़की नौकरी क्यों कर रही। लड़कियों को इतना छूट नहीं देना चाहिए। ज्यादा आजादी मिलेगी, तो कहीं भाग जाएगी, इज्जत ले डूबेगी। 
पापा इन सब पर ज्यादा ध्यान नहीं देते थे। बस मेरी खुशियां उनके लिए मायने रखती थीं। 
पापा बीमार थे, पढ़ाई अधूरी रह गई
स्कूल खत्म हो जाने के बाद मैंने बीए के लिए कॉलेज में एडमिशन लिया, लेकिन दूसरे साल में ही मुझे पढ़ाई छोड़नी पड़ी। दरअसल, उसी दौरान पापा की तबीयत बहुत खराब हो गई। उन्हें शुगर थी, लेकिन इलाज के दौरान पता चला कि ब्रेन ट्यूमर भी है। कमाई ज्यादा नहीं थी। पढ़ाई के साथ मेडिकल खर्च उठाना मुश्किल था, इसलिए पढ़ाई छोड़ना ही बेहतर समझा। 
मुंबई में कई रातें सिर्फ बिस्किट खाकर गुजारीं
डांस में माहिर थी इसलिए कुछ करने की ललक में 2008 में मुंबई का रुख किया। उस शहर में मेरा कोई जान-पहचान का नहीं था। बहुत संघर्ष रहा। कई रातें में मैंने सिर्फ बिस्किट खा कर गुजार दीं। एक वक्त ऐसा भी आया कि सब कुछ छोड़कर दिल्ली चली गई। कुछ देर वहां के रेलवे स्टेशन पर बैठी रही। इस दौरान मेरा सामान भी चोरी हो गया। सोचा कि किसी तरह घरवालों को बताऊं कि वापस आ रही हूं। फिर हिम्मत जुटाई और वापस मुंबई गई। 
लंबे संघर्ष के बाद एक फोटोग्राफर की मदद से मुझे एक राजस्थानी एल्बम ‘आजा छत पे’ में काम करने का मौका मिला, जिससे मुझे पॉपुलैरिटी भी हासिल हुई। इस एल्बम के 5 गानों में मैंने काम किया था। 
पहले पति कहते थे कि मेरा कैरेक्टर सही नहीं
मुंबई में मेरी मुलाकात एक शख्स से हुई, जिनसे मैंने 2011 में शादी कर ली। हालांकि, शादी की शर्त थी कि मैं नौकरी नहीं करुंगी। प्यार करती थी, तो ये शर्त मान गई, लेकिन कुछ समय बाद हम दोनों में चीजें बिगड़ती चली गईं। उन दिनों TIK TOK आया था। मैं भी उसमें वीडियो बनाकर अपलोड करती थी। ज्यादातर वीडियो मिडिल क्लास फैमिली की आम प्रॉब्लम्स पर बेस्ड होते थे। 
जब ये वीडियो पति के दोस्त देखते, तब वे उनसे कहते थे- हेमा कैसे वीडियोज बनाती हैं। रोने-धोने वाले वीडियोज बनाती रहती हैं। तू उन्हें कितना परेशान करता है कि वो ऐसे वीडियोज बना रही हैं। दोस्तों के बहकावे में आकर वो मुझे बोला करते थे। 
2013 आने तक चीजें बहुत खराब हो गईं, जिस वजह से मैंने काम करना शुरू कर दिया। कभी-कभार पति को मेरा काम पसंद आता था, लेकिन जब उनका मूड खराब रहता था, तब वो खरी-खोटी सुनाते। मैं बहुत जिंदादिल इंसान हूं। गैर लोगों से भी बहुत प्यार से बात करती हूं। इसी आदत की वजह से वो मुझे कैरेक्टरलेस कहते थे। बात-बात पर तलाक देने की धमकी देते। मैं तलाक का टैग नहीं लेना चाहती थी, इस वजह से शांत रहती थी, लेकिन कब तक ये सब सहती। आखिरकार 11 साल बाद हमारा तलाक हो गया। इस शादी से मेरा एक बेटा है।
तलाक के बाद घरवाले बहुत गुस्सा हुए क्योंकि ये लव मैरिज थी और मैं खानदान की पहली लड़की थी, जिसने लव मैरिज की थी। तलाक के कुछ समय बाद मेरी मुलाकात गौरव से हुई और फिर मैंने उनसे शादी कर ली। गौरव से भी मुझे एक बेटा है। 
2015 में गोविंदा के साथ डांस शो किया 
मैं 2015 में गोविंदा के साथ दुबई गई थी, उपासना सिंह भी थीं। वहां पर मैंने अपना सोलो परफॉर्मेंस दिया था। फिर अगस्त में गोविंदा के साथ एक दूसरे शो में सोलो परफॉर्मेंस दिया था। इस इवेंट में ईशा देओल भी मौजूद थीं। 2015 में ही मैंने टीवी शो चक्रवर्ती अशोक सम्राट में काम किया था। 
फिल्म यमला पगला दीवाना कैसे मिली? धर्मेंद्र ने तारीफ में कहा- आंखों में चमक है
2018 की फिल्म यमला पगला दीवाना से मैंने बॉलीवुड डेब्यू किया था। इस फिल्म के राइटर बंटी राठौड़ हैं। वो मेरठ से हैं। एक पार्टी में हम दोनों की मुलाकात हुई। उन्होंने मेरे काम को देखा, डांस वीडियोज भी देखी, जिससे वो बहुत इंप्रेस हुए। उन्होंने बताया कि वो धर्मेंद्र के साथ फिल्म यमला पगला दीवाना में काम कर रहे हैं। अगर इसमें कोई रोल के लिए जगह खाली होगी तो वो मुझे जरूर बताएंगे। 
जगह खाली थी। मैं डायरेक्टर से मिली और ऑडिशन देने के बाद मेरा सिलेक्शन हो गया। शूटिंग खत्म हो जाने के बाद मैं धर्मेंद्र जी से मिली। मैं तो उनका हाथ पकड़कर ही बैठ गई थी। जब उन्हें पता चला कि मेरा नाम हेमा है, तो वो बहुत खुश हुए। उन्होंने मेरी आंखों की तारीफ भी की और कहा कि बहुत आगे जाऊंगी, कुछ बड़ा करूंगी। उन्होंने बहुत आशीर्वाद भी दिया था। 
सलमान ने कहा- आपने नहीं, 12 साल मैंने आपका इंतजार किया 
मैं बहुत सालों से सलमान के प्रोडक्शन हाउस के चक्कर लगाती रही थी। कई दिनों से सुन रही थी कि उनकी फिल्म दबंग 3 आने वाली है। पूरी तरह से मन बना लिया था कि कुछ भी हो जाए, इस फिल्म में काम करके रहूंगी। एक-दो लोगों को जानती थी, जिनकी मदद से मैंने ऑडिशन दिया। ऑडिशन के बाद भी डरी हुई थी कि क्या होगा। 
मैंने शूटिंग प्रभुदेवा के साथ की। लोगों का कहना था कि शूटिंग तो हो गई, लेकिन प्रभुदेवा बहुत सारी लाइनें हटा देते हैं। हालांकि जब उन्होंने मेरा काम देखा तो एक भी लाइन नहीं काटी। 
ये फिल्म मेरे बर्थडे पर रिलीज हुई थी, इसलिए बहुत खास है। जब मैं सेट पर सलमान खान से मिली तो कहा कि मैंने उनसे मिलने के 12 साल इंतजार किया है। इस पर उन्होंने कहा कि उन्होंने मुझसे मिलने के लिए 12 साल इंतजार किया। ये बहुत बड़ी बात थी। 
अनुपम खेर की मां कबूतरी बुलाती हैं
2015 में जब मैं गोविंदा के साथ डांस शो करने गई थी, तब वहां पर मेरी मुलाकात अनुपम खेर से हुई थी। उन्होंने अपने तजुर्बे से कहा कि मैं भविष्य में बहुत आगे जाऊंगी। इस मुलाकात के बाद हम अक्सर मिलते रहे। वो मेरे मेंटॉर है, उनकी लाइफ से मुझे बहुत सीखने को मिलता है। 
वो भी मुझे मानते हैं। उनकी मां के साथ भी मेरे बहुत अच्छे रिश्ते हैं। वो मुझे कबूतरी बुलाती हैं। वो अक्सर कहती हैं- काश! तू मेरी बेटी या बहू होती। कुछ भी होती, बस मेरे घर पर पैदा होती। अक्सर वो मेरे घर आया करती हैं। मैं भी उनके घर आती हूं। अनुपम जी का भी आना लगा रहता है। मेरा उनसे बिना मतलब का बहुत ही खूबसूरत रिश्ता है। 
मलेरिया हुआ तो डाॅक्टर्स ने कहा- बचने की कोई उम्मीद नहीं है 
2021 में मैंने सीरीज इंस्पेक्टर अविनाश की शूटिंग की थी। फिर कुछ टाइम के लिए मैं पति के साउथ अफ्रीका शिफ्ट हो गई थी। वहां पर ही मेरी तबीयत काफी दिनों से खराब चल रही थी। फिर काम के सिलसिले में मुझे मुंबई आना पड़ा। हालत दिन-ब-दिन खराब हो रही थी। काम की वजह से पति भी मेरा ध्यान नहीं रख पा रहे थे।
एक दिन वो काम के सिलसिले में कहीं बाहर गए थे। मेरी तबीयत बहुत खराब हो गई। किसी तरह मैंने हिम्मत की, दो बच्चों के साथ कोकिलाबेन हॉस्पिटल चली गई और डॉक्टर से कहा कि मुझे एडमिट कर लें। 
जांच में पता चला कि मुझे मलेरिया है। 2-3 दिन बाद उन्होंने मुझे डिस्चार्ज कर दिया। फिर एक दिन मेरी तबीयत बिगड़ी और हाॅस्पिटलाइज होना पड़ा। फिर जांच में पता चला कि मेरे platelets बहुत कम है। मेरा BP भी नहीं बढ़ रहा था। हालत इतनी खराब हो गई थी कि डॉक्टर ने तो कहा दिया कि मेरे बचने की उम्मीद बहुत कम है। शायद बच भी ना पाऊं। हालांकि बाद में डॉक्टरों ने ट्रीटमेंट के जरिए मेरी जान किसी तरह से बचा ली। मैं लगभग 10 दिन तक हॉस्पिटल में रही। इससे पहले इतने दिनों के लिए मैं कभी भी बीमार नहीं हुई थी। 
वीडियोज बनाने पर लोग भद्दे कमेंट करते 
फिल्मों में काम करने के अलावा मैं सोशल मीडिया पर रील बनाकर पोस्ट करती हूं। बहुत लोग पसंद भी करते हैं, तो कुछ ताने भी मारते हैं। जब कभी रोमांटिक वीडियो पोस्ट करती हूं तो बहुत भद्दे कमेंट आते हैं। 
अगर लड़की तलाकशुदा है, तो इसका मतलब बिल्कुल नहीं कि वो ही गलत है। लड़के भी गलत हो सकते हैं। बस मैंने इतना किया है कि खुद के बारे में गलत सुनने के बावजूद मैंने काम करना नहीं छोड़ा। संघर्ष करती रही और काम मिलता गया। ये भी मानना है कि काम करूंगी तो आलोचना तो होगी। 
हालांकि मैं अब बहुत स्ट्रॉन्ग बन गई हूं। जब घरवालों के ताने सुन लेती हूं तो ये तो बाहर वाले हैं। इनका कमेंट तो डिलीट भी कर सकती हूं। 